## Forbedret støtteordning for idrettslag som benytter gass

Kulturdepartementet har etter forslag fra Norges idrettsforbund endret kriteriene for hvordan tilskuddet til idrettslag som benytter gass skal beregnes.

For 2022 vil tilskuddet beregnes på to forskjellige måter, og idrettslagene vil få tildelt det høyeste av de to beregnede tilskuddsbeløpene.

1. Tilskuddet kan tilsvare 80 prosent av kostnadsøkningen (merkostnaden) fra 2021 til 2022.
2. Tilskuddet kan tilsvare 80 prosent av kostnadsøkningen per enhet kjøpt gass fra 2021 til 2022, multiplisert med kjøpt volum i 2022.

Idrettslag som har hatt en unormal stor økning i innkjøpt gassvolum fra 2021 til 2022 vil få et redusert tilskudd.

Det åpnes for en ekstra søknadsrunde da det kan være klubber som ikke søkte om støtte i forrige søknadsrunde, og som nå vil kunne falle inn under ordningen og få et tilskudd.

**Ny søknadsfrist er 21. april.**

NB! Idrettslag som allerede har søkt trenger ikke å søke på nytt.

Du finner en lenke til søknadsskjemaet her: <https://forms.nif.no/cng/NIF/soknadGass>

**Eksempel på beregning av støtte:**

Krokkjeppen idrettslag kjøpte i 2021 60 tonn gass og betalte 720 000 kroner. Dette ga en gasspris på 12 000 kroner per tonn.

I 2022 kjøpte Krokkjeppen IL 50 tonn gass og betalte 800 000 kroner. Dette ga en gasspris på 16 000 kroner per tonn.

Krokkjeppen IL vil etter beregningsmodell 1 få et tilskudd på:

(800 000 – 720 000) kroner x 80% = 64 000 kroner.

Krokkjeppen IL vil etter beregningsmodell 2 få et tilskudd på:

(16 000 – 12 000) kroner per tonn x 50 tonn x 80% = 160 000 kroner.

Beregningsmodell 2 gir det høyeste tilskuddsbeløpet og Krokkjeppen IL vil få tildelt 160 000 kroner.